Sag C-309/02

Radlberger Getränkegesellschaft mbH & Co. og S. Spitz KG

mod

Land Baden-Württemberg

(anmodning om præjudiciel afgørelse indgivet af Verwaltungsgericht Stuttgart)

»Miljø – frie varebevægelser – emballage og emballageaffald – direktiv 94/62/EF – forpligtelser til pantopkrævning og tilbagetagelse af engangsemballager i forhold til den samlede procentdel af genbrugsemballage«

Sammendrag af dom

1. Miljø – affald – emballage og emballageaffald – direktiv 94/62 – adgang for medlemsstaterne til at fremme genbrugsordninger for emballage – lovlighed af nationale foranstaltninger – betingelser

(Europa-Parlamentets og Rådets direktiv 94/62, art. 1, stk. 2, og art. 5)

2. Miljø – affald – emballage og emballageaffald – direktiv 94/62 – producenters og forhandleres ret til fortsat at deltage i en given ordning for håndtering af emballageaffald – foreligger ikke – erstatning af en eksisterende ordning for håndtering af emballageaffald – lovlig – betingelser

(Europa-Parlamentets og Rådets direktiv 94/62, art. 7)

3. Frie varebevægelser – kvantitative restriktioner – foranstaltninger med tilsvarende virkning – nationale bestemmelser, hvorved en samlet ordning for indsamling af emballageaffald erstattes af en ordning med pantopkrævning og individuel tilbagetagelse – begrundelse – beskyttelse af miljøet – betingelse – overholdelse af proportionalitetsprincippet

(Art. 28 EF og art. 30 EF)

1. Artikel 1, stk. 2, i direktiv 94/62 om emballage og emballageaffald er ikke til hinder for, at medlemsstaterne træffer foranstaltninger, der har til formål at fremme genbrugsordninger for emballage.

I overensstemmelse med samme direktivs artikel 5 skal sådanne foranstaltninger ikke alene overholde de krav, der følger af direktivets andre bestemmelser, bl.a. artikel 7, men ligeledes de forpligtelser, der følger af traktatens bestemmelser, bl.a. artikel 28 EF.

(jf. præmis 36 og 37 samt domskonkl. 1)

2. Artikel 7 i direktiv 94/62 om emballage og emballageaffald giver ikke de berørte producenter og forhandlere nogen ret til fortsat at deltage i en given ordning for håndtering af emballageaffald, men bestemmelsen er til hinder for, at en samlet ordning for indsamling af dette affald erstattes af en ordning med pantopkrævning og individuel tilbagetagelse, såfremt den nye ordning ikke ligeledes er egnet til at nå målene med direktivet, eller såfremt overgangen til denne nye ordning ikke sker uden afbrydelse samt således, at den mulighed, som de erhvervsdrivende i de berørte sektorer har for faktisk at deltage i den nye ordning umiddelbart fra ordningens ikrafttrædelse, ikke bringes i fare.

(jf. præmis 43, 46, 48, 50 og domskonkl. 2)

3. Artikel 28 EF er til hinder for nationale bestemmelser, når de foreskriver, at en samlet ordning for indsamling af emballageaffald skal erstattes med en ordning med pantopkrævning og individuel tilbagetagelse, uden at de berørte producenter og forhandlere råder over en rimelig overgangsfrist til at tilpasse sig til ordningen og er sikret, at de på tidspunktet for ændringen af ordningen for håndtering af emballageaffald faktisk vil kunne deltage i en operationel ordning. Sådanne bestemmelser er således kun begrundet ud fra miljøbeskyttelseshensyn, såfremt de midler, der bringes i anvendelse, ikke går ud over, hvad der er nødvendigt for at virkeliggøre de tilsigtede mål.

(jf. præmis 79, 83 og domskonkl. 3)